

Съдържание

[1. ВЪВЕДЕНИЕ 2](#_Toc13230947)

[2. ПРАВНО ОСНОВАНИЕ 3](#_Toc13230948)

[3. МЕТОДИКА И ИНФОРМАЦИЯ, ПОЛУЧЕНА ОТ ДЪРЖАВИТЕ ЧЛЕНКИ 4](#_Toc13230949)

[4. ОТРАСЪЛЪТ ЗА НЕФТ И ГАЗ В КРАЙБРЕЖНИ ВОДИ В ЕВРОПЕЙСКИЯ СЪЮЗ 5](#_Toc13230950)

[4.1 Инсталации и производство 5](#_Toc13230951)

[4.2 Извършените в крайбрежни води инспекции, разследвания, действия по изпълнението и регулаторната рамка 8](#_Toc13230952)

[5. ДАННИ ЗА ИНЦИДЕНТИТЕ И ЗА РЕЗУЛТАТИТЕ ОТ СВЪРЗАНИТЕ С НЕФТ И ГАЗ ДЕЙНОСТИ В КРАЙБРЕЖНИ ВОДИ 10](#_Toc13230953)

[6. ЗАКЛЮЧЕНИЯ 13](#_Toc13230954)

# 1. ВЪВЕДЕНИЕ

Това е вторият годишен доклад на Европейската комисия относно безопасността на свързаните с нефт и газ дейности в крайбрежни води в Европейския съюз (ЕС). Първият доклад обхващаше безопасността през 2016 година и бе публикуван през август 2018 г.

Правното основание за настоящия доклад е Директива 2013/30/ЕС[[1]](#footnote-1) на Европейския парламент и на Съвета от 12 юни 2013 г. относно безопасността на свързаните с нефт и газ дейности в крайбрежни води и за изменение на Директива 2004/35/ЕО („Директива за безопасността в крайбрежни води“). Тези законодателни актове имат за цел постигането на високо равнище на безопасността на свързаните с нефт и газ дейности в крайбрежни води в полза на: работниците; околната среда; платформите и оборудването за крайбрежни дейности; и икономически дейности, като например риболов и туризъм. Разпоредбите на директивата, приложени от държавите членки, ще помогнат за: i) предотвратяване на големи аварии; ii) намаляване на броя на инцидентите; и iii) осигуряване на ефективни последващи действия с цел да се ограничат последиците от аварии и инциденти.

Както и в доклада за 2016 г., целта на настоящия годишен доклад е: i) да бъдат предоставени данни относно броя и вида на инсталациите в ЕС; и ii) да се даде информация относно инцидентите при — и резултатите в областта на безопасността на — свързаните с нефт и газ дейности в крайбрежни води. През следващите години, когато ще се разполага с допълнителни доклади, поредицата от годишни доклади ще служи като база данни за резултатите в областта на безопасността при свързаните с нефт и газ дейности на държавите членки в крайбрежни води.

Настоящият доклад е изготвен въз основа на годишни доклади и данни, предоставени от държавите членки съгласно изискванията на Директивата за безопасността в крайбрежни води. Комисията получи данни от България, Хърватия, Кипър, Дания, Германия, Гърция, Ирландия, Италия, Нидерландия, Полша, Румъния, Испания и Обединеното кралство. По-голямата част от инсталациите са разположени в Северно море и Атлантическия океан (378 инсталации), а 166 инсталации се намират в Средиземно море, 8 — в Черно море и 2 — в Балтийско море.

През 2017 г. компетентните органи на държавите членки редовно са инспектирали инсталациите в крайбрежни води на териториите под своя юрисдикция. Вследствие на сериозни инциденти три държави членки (Обединеното кралство, Дания и Нидерландия) са провели разследвания през периода на докладване. Обединеното кралство е провело 16 разследвания във връзка със сигнали за безопасността и околната среда и 2 разследвания във връзка с големи аварии. Едно от разследванията на Обединеното кралство във връзка с големи аварии все още не беше приключило към момента на изготвянето на доклада. Дания и Нидерландия са провели по 1 разследване във връзка с голяма авария.

Стойностите, предоставени от държавите членки, по-специално относно броя и тежестта на докладваните аварии, отнесени към броя на инсталациите, сочат, че и през 2017 г. резултатите от дейността на отрасъла за нефт и газ в европейските крайбрежни води по отношение на безопасността са добри.

# 2. ПРАВНО ОСНОВАНИЕ

В съответствие с член 25 от Директивата за безопасността в крайбрежни води от Комисията се изисква да публикува годишен доклад относно безопасността и въздействието върху околната среда на свързаните с нефт и газ дейности в крайбрежни води въз основа на информацията, докладвана от държавите членки. Държавите членки трябва до 1 юни всяка година да представят на Комисията годишен доклад, който съдържа информацията, посочена в приложение IX (точка 3) към Директивата за безопасността в крайбрежни води.

Годишните доклади, които държавите членки следва да представят съгласно член 25, трябва да съдържат най-малко следната информация:

а) брой, възраст и местоположение на инсталациите;

б) брой и вид на извършените инспекции и разследвания в допълнение на действия по изпълнението или присъди;

в) информация за инциденти съгласно общата система за докладване, изисквана съгласно член 23;

г) всяко съществено изменение на регулаторната рамка на дейностите в крайбрежни води;

д) резултатите от свързаните с нефт и газ дейности в крайбрежни води.

Крайният срок, в който държавите членки трябва да публикуват изискваната информация, е 1 юни през годината, следваща периода на докладване (например, 1 юни 2018 г. за 2017 г.).

Държавите членки трябва да използват общия формат, предвиден в Регламент за изпълнение (ЕС) № 1112/2014 на Комисията от 13 октомври 2014 г. Този Регламент за изпълнение определя общ формат за споделяне на информация относно индикатори за големи опасности, което да се извършва от операторите и собствениците на нефтени и газови инсталации в крайбрежни води. В него се определя и общ формат, който държавите членки да използват при публикуването на информацията за индикаторите за големи опасности[[2]](#footnote-2). Документ с насоки на Комисията[[3]](#footnote-3) от 25 ноември 2015 г. предоставя допълнителна информация относно Регламента за изпълнение и пояснява как да бъде използван форматът за докладване.

# 3. МЕТОДИКА И ИНФОРМАЦИЯ, ПОЛУЧЕНА ОТ ДЪРЖАВИТЕ ЧЛЕНКИ

Съгласно приложение IX (точка 3) към Директивата за безопасността в крайбрежни води държавите членки са задължени да предоставят ясно определена информация относно инцидентите в своите отрасли на нефт и газ в крайбрежни води, като използват образците, предвидени в Регламент за изпълнение (ЕС) № 1112/2014. Представените данни трябва да съдържат информация относно нефтените и газовите инсталации в крайбрежни води в ЕС, като например техния брой, вид, местоположение и възраст. В докладите от държавите членки трябва също така да се предоставя информация относно броя на: i) извършените в крайбрежни води инспекции, разследвания и действия по изпълнението; ii) инцидентите по категории; и iii) нараняванията.

В допълнение към данните за отделните държави членки Комисията е оценила резултатите на регионите в крайбрежни води в областта на безопасността. Комисията е извършила това и за доклада за 2016 г. За тази цел Комисията разглежда: i) Германия, Дания, Франция, Обединеното кралство, Ирландия и Нидерландия като региона на Северно море и Атлантическия регион; ii) Испания, Гърция, Хърватия, Кипър, Италия и Малта — като региона на Средиземноморието; iii) България и Румъния — като региона на Черно море; и iv) Латвия и Полша — като региона на Балтийско море.

За изготвянето на годишния доклад за 2017 г. Комисията е използвала информация, предоставена от България, Хърватия, Кипър, Гърция, Нидерландия, Дания, Германия, Ирландия, Италия, Полша, Румъния, Испания и Обединеното кралство. Другите държави членки не са били активни в отрасъла за нефт и газ в крайбрежни води или не са предоставили относима информация за този доклад.

Като се изключи Обединеното кралство, всички държави членки, които извършват свързани с нефт и газ дейности в крайбрежни води, са предоставили изчерпателни данни относно своите инсталации. Обединеното кралство е ограничило частта от своя доклад до инсталациите, които подлежат на регулаторен преглед на документацията във връзка с оценката на риска (член 42, параграф 2 от Директивата за безопасността в крайбрежни води). Това означава, че информацията от Обединеното кралство относно разследванията, действията по изпълнението, данните за инциденти и резултатите в областта на безопасността от дейностите в крайбрежни води е ограничена до 139 инсталации (от общо 188 инсталации, намиращи се в континенталния шелф на Обединеното кралство през 2017 г.).

# 4. ОТРАСЪЛЪТ ЗА НЕФТ И ГАЗ В КРАЙБРЕЖНИ ВОДИ В ЕВРОПЕЙСКИЯ СЪЮЗ

## 4.1 Инсталации и производство

По-голяма част от инсталациите в крайбрежни води на ЕС[[4]](#footnote-4) са разположени в Северно море, по-специално в изключителните икономически зони на Обединеното кралство и Нидерландия (приблизително 34 % и съответно 28 % от инсталациите във води на ЕС). В Средиземноморието най-активната държава членка е Италия (25 % от всички инсталации във водите на ЕС), следвана от Хърватия. В региона на Черно море отрасъл на нефт и газ в крайбрежни води е създаден в Румъния, докато в България са започнали проучвателни дейности за въглеводороди в крайбрежни води, но производството там е много ограничено. Според докладите, получени от държави членки с излаз на Балтийско море, в тази област единствено Полша има инсталации в крайбрежни води (вж. таблица 1). През 2017 г. е докладвано за общо 554 производствени и непроизводствени инсталации във води на ЕС, което представлява спад от приблизително 5 % (с 32 инсталации по-малко) спрямо 2016 г.

Таблица 1: Трайно прикрепени инсталации: „Тип инсталация“, по регион и държава членка

|  |  |  |  |  |  |  |  |
| --- | --- | --- | --- | --- | --- | --- | --- |
| **Регион/държава** | | **Тип инсталация** | | | | | **Общо промени спрямо 2016 г.** |
| **FMI** | **NUI** | **FNP** | **FPI** | **Общо** |
| **Балтийско море** |  | 1 | 1 | 0 | 0 | **2** | **0** |
| Полша | 1 | 1 | 0 | 0 | **2** | **0** |
| **Черно море** |  | 7 | 1 | 0 | 0 | **8** | **-1** |
| България | 0 | 1 | 0 | 0 | **1** | **0** |
| Румъния | 7 | 0 | 0 | 0 | **7** | **-1** |
| **Средиземноморие** |  | 16 | 147 | 0 | 3 | **166** | **+1** |
| Гърция | 1 | 1 | 0 | 0 | **2** | **0** |
| Италия | 12 | 126 | 0 | 3 | **141** | **+1** |
| Испания | 1 | 2 | 0 | 0 | **3** | **0** |
| Хърватия | 2 | 18 | 0 | 0 | **20** | **0** |
| **Северно море и Атлантически регион** |  | **143** | **212** | **1** | **22** | **378** | **-32** |
| Обединено кралство | 80 | 86 | 1 | 21 | **188** | **-37** |
| Ирландия | 0 | 1 | 0 | 1 | **2** | **0** |
| Дания | 10 | 20 | 0 | 0 | **30** | **+1** |
| Нидерландия | 51 | 105 | 0 | 0 | **156** | **+4** |
| Германия | 2 | 0 | 0 | 0 | **2** | **0** |
| **Общо** |  | **167** | **361** | **1** | **25** | **554** | **-32** |
| (\*) FMI — Стационарна инсталация, на която има персонал; FNP — Стационарна недобивна инсталация; FPI — Плаваща добивна инсталация; NUI — Инсталация, на която (обикновено) няма човешко присъствие. | | | | | | |  |

През 2017 г. за 6 инсталации беше докладвано че са в процес на извеждане от експлоатация във води на ЕС: 5 в Обединеното кралство и 1 в Италия. През същата година беше докладвано, че 2 нови стационарни инсталации са били в процес на въвеждане в експлоатация: 1 в Обединеното кралство и 1 в Нидерландия. Движението на плаващите добивни инсталации доведе до докладване за 1 допълнителна инсталация. Промените в методите за докладване на някои държави членки допринесоха също за изменението на броя на докладваните инсталации спрямо 2016 г.

Повече от половината инсталации в крайбрежни води в ЕС са били въведени в експлоатация през периода 1980—2000 г. От 2010 г. насам значително е намаляло разработването на нови производствени инсталации в Северно море, Атлантическия регион и Средиземноморието (таблица 2 и фигура 1).

Таблица 2: Брой на инсталациите във води на ЕС по десяетилетие на въвеждане в експлоатация и по региони(\*)

|  |  |  |  |  |  |
| --- | --- | --- | --- | --- | --- |
| Десетилетие на въвеждане в експлоатация | РЕГИОН | | | | |
| **Балтийско море** | **Черно море** | **Средиземноморие** | **Северно море и Атлантически регион** | **Общо** |
| Липсват данни |  |  |  | 6 | **6** |
| 1960—1969 г. | 0 | 0 | 7 | 21 | **28** |
| 1970—1979 г. | 0 | 0 | 14 | 40 | **54** |
| 1980—1989 г. | 0 | 2 | 53 | 82 | **137** |
| 1990—1999 г. | 1 | 3 | 42 | 118 | **164** |
| 2000—2009 г. | 1 | 3 | 40 | 69 | **113** |
| 2010—2019 г. | 0 | 0 | 10 | 42 | **52** |
| Общо | **2** | **8** | **166** | **378** | **554** |
| (\*) В сравнение с данните, докладвани през 2016 г., данните за годината на въвеждане в експлоатация на инсталациите бяха по-пълни в докладите на държавите членки за 2017 г. Това е причината за някои несъответствия между съответните данни за двете отчетни години. | | | | | |



Фигура 1: Нови стационарни инсталации по десетилетия и региони

Най-голямата част (приблизително 94 %) от местното производство на нефт и газ на ЕС се добива в Северно море и Атлантическия регион (таблица 3). Най-значителен принос има безспорно Обединеното кралство, следвано от Нидерландия и Дания. Италия и Хърватия са активни производители в Средиземноморието, докато в Черно море единствено Румъния има понастоящем съществен добив на нефт и газ.

Таблица 3: Добив на нефт и газ в крайбрежни води в ЕС в хил. тона нефтен еквивалент (хил. т н.е.).

|  |  |  |  |  |  |
| --- | --- | --- | --- | --- | --- |
| **Регион/държава** | | **Общ добив**  **през 2017 г. в хил. т н.е.** | **% от общия добив за ЕС** | **Изменение спрямо 2016 г. в хил. т н.е.** | **Изменение спрямо 2016 г. %** |
| **Балтийско море** |  | **229,92** | **0,20 %** | **107,01** | **46,5** |
| Полша | 229,92 | 0,20 % | 107,01 | 46,5 |
| **Черно море** |  | **1 509,27** | **1,34%** | **-49,62** | **-3,3** |
| България | 44,08 | 0,04 % | -17,7 | -40,2 |
| Румъния | 1 465,19 | 1,30 % | -31,92 | -2,2 |
| **Средиземноморие** |  | **4 692,36** | **4,15 %** | **-770,04** | **-16,4** |
| Хърватия | 691,20 | 0,61 % | -176,69 | -25,6 |
| Гърция | 146,16 | 0,13 % | -34,35 | -23,5 |
| Италия | 3 731,00 | 3,30 % | -486 | -13,0 |
| Испания | 124,00 | 0,11 % | -73 | -58,9 |
| **Северно море и Атлантически регион** |  | **106 620,27** | **94,31 %** | **-2 312,18** | **-2,2** |
| Дания | 11 393,00 | 10,08 % | 52 | 0,5 |
| Германия | 1 070,00 | 0,95 % | 31,91 | 3,0 |
| Ирландия | 227,40 | 0,20 % | 96,52 | 42,4 |
| Нидерландия | 12 986,00 | 11,49 % | -867 | -6,7 |
| Обединено кралство | 80 943,88 | 71,60 % | -1 625,6 | -2,0 |
| **Общо** | | **113 051,83** | **100,00 %** | **-3 024,82** | **-2,7** |

## 4.2 Извършените в крайбрежни води инспекции, разследвания, действия по изпълнението и регулаторната рамка[[5]](#footnote-5)

Компетентните органи на държавите членки редовно са инспектирали инсталациите в крайбрежни води на териториите под своя юрисдикция. В таблица 4 е даден броят на инспекциите в крайбрежни води, извършени през отчетната година. Броят на инспекциите обикновено се увеличава в съответствие с броя на инсталациите. Следва да се отбележи, че в сравнение с другите държави членки компетентните органи в Италия и Германия са провели относително голям брой инспекции във връзка с броя на инсталациите.

Получените данни за инспекциите са доста близки до докладваните през 2016 г. Общо взето, през 2017 г. са били проведени по-малко инспекции (630) в сравнение с 2016 г. (735). Повече усилия са били обаче положени, изразени в човекодни (2083 човекодни през 2017 г. спрямо 1913 човекодни през 2016 г.). В таблица 4 са включени две допълнителни колони със съотношенията човекодни на инспектирана инсталация и процентите на инспектирани инсталации от общия брой инсталации за всяка държава членка. Както и през 2016 г., Румъния не докладва за инспекции, извършени през 2017 г.

Таблица 4: Брой на инспекциите в крайбрежни води по региони и държави членки през 2017 г.(\*)(\*\*)

|  |  |  |  |  |  |  |
| --- | --- | --- | --- | --- | --- | --- |
| **Регион/държава** | | **Инспекции** | **Човекодни, изразходвани за инсталация (без да се включва времето за пътуване)** | **Брой на инспектираните инсталации** | **Човекодни на инспектирана инсталация** | **Инспектирани инсталации в проценти от общия брой инсталации** |
| **Балтийско море** |  | **2** | **7** | **2** | **3,50** | **67 %** |
| Полша | 2 | 7 | 2 | 3,50 | 67 % |
| **Черно море** |  | **1** | **0** | **1** | **0,00** | **11 %** |
| България | 1 | 0 | 1 | 0,00 | 100 % |
| Румъния | 0 | 0 | 0 | 0,00 | 0 |
| **Средиземноморие** |  | **304** | **378** | **96** | **3,94** | **56 %** |
| Хърватия | 12 | 2 | 6 | 0,33 | 30 % |
| Кипър | 2 | 9 | 1 | 9,00 | 50 % |
| Гърция | 0 | 0 | 0 | - | - |
| Италия | 289 | 366 | 88 | 4,16 | 61 % |
| Испания | 1 | 1 | 1 | 1,00 | 33 % |
| **Северно море и Атлантически регион** |  | **323** | **1 698** | **225** | **7,55** | **56 %** |
| Дания | 18 | 62 | 15 | 4,13 | 41 % |
| Германия | 10 | 10 | 2 | 5,00 | 100 % |
| Ирландия | 3 | 32 | 2 | 16,00 | 67 % |
| Нидерландия | 60 | 41 | 49 | 0,84 | 30 % |
| Обединено кралство | 232 | 1 553 | 157 | 9,89 | 80 % |
| **Общо** | | **630** | **2 083** | **324** | **6,43** | **56 %** |

*(\*) Нормираните стойности се отнасят до общия брой инсталации (т.е. стационарни и подвижни), експлоатирани на територията на съответната юрисдикция. В броя за регионални/общо е взето под внимание, че за четири подвижни инсталации е установено, че през 2017 г. са експлоатирани в повече от една юрисдикция (региона на Северно море).*

*(\*\*) В таблицата е включена информация от държави членки с поне една инсталация в крайбрежни води под тяхна юрисдикция през 2017 г.*

С член 18 от Директивата за безопасността в крайбрежни води се предоставят определени права и правомощия на компетентните органи на държавите членки по действия и инсталации под тяхната юрисдикция. Тези права и правомощия включват правото да забраняват действия и правото да изискват мерки за гарантиране на спазването на общите принципи на управление на риска и за осигуряване на безопасни действия. Държавите членки с излаз на Северно море и Атлантическия регион са предприели осем такива действия по изпълнението през отчетната 2017 година.

Три държави членки са провели разследвания през периода на докладване: Обединеното кралство, Дания и Нидерландия. Обединеното кралство е провело 16 разследвания във връзка със сигнали за безопасността и околната среда и 2 разследвания във връзка с големи аварии. Едно от разследванията на Обединеното кралство във връзка с големи аварии все още не беше приключило към момента на изготвянето на доклада. Дания и Нидерландия са извършили по 1 разследване за голяма авария. Общият брой на разследванията, предприети през 2017 г. (20), е сравним с броя, предприет през 2016 г. (23).

Обединеното кралство е предприело 45 действия по изпълнението през 2017 г., повечето от които са били предписания, за 139-те инсталации, разгледани в тази част от техния доклад (от общо 188 инсталации). Нидерландия е предприела 2 действия по изпълнението (административни глоби). Оттук следва, че общият брой действия по изпълнението, предприети през 2017 г. (47), е значително по-голям, отколкото през 2016 г. (10).

# 5. ДАННИ ЗА ИНЦИДЕНТИТЕ И ЗА РЕЗУЛТАТИТЕ ОТ СВЪРЗАНИТЕ С НЕФТ И ГАЗ ДЕЙНОСТИ В КРАЙБРЕЖНИ ВОДИ

От държавите членки, които са активни по отношение на свързаните с нефт и газ дейности в крайбрежни води, Обединеното кралство, Нидерландия, Германия и България са докладвали за посочените по-долу инциденти (в съответствие с приложение ІХ към Директивата за безопасността в крайбрежни води).

- В Обединеното кралство през 2017 г. е имало 30 произшествия, подлежащи на докладване, включително 2 големи аварии. Една от тези големи аварии продължаваше все още да се разследва към момента на изготвянето на доклада, така че подробности за нейното разследване не са включени в настоящия годишен доклад. Основните причини за голямата авария, чието разследване беше приключило към момента на изготвянето на доклада, са били човешки грешки и оперативни причини в съчетание с неадекватни инструкции/процедури. Докладът на Обединеното кралство включва 139 инсталации (от общо 188).

- В Нидерландия е имало 13 произшествия, подлежащи на докладване, включително една голяма авария. Причините за голямата авария не бяха докладвани, тъй като случаят все още се разследваше към момента на изготвянето на доклада.

* В Дания е имало 14 произшествия, подлежащи на докладване, включително една голяма авария. Причините за голямата авария не бяха докладвани, тъй като случаят все още се разследваше към момента на изготвянето на доклада.
* В България е имало 1 произшествие, подлежащо на докладване, без големи аварии.
* В Дания е имало 1 произшествие, подлежащо на докладване, без големи аварии.

Броят на големите аварии включва инциденти, които е много вероятно да доведат до смъртни случаи или сериозни наранявания на лица, дори и изходът от тях да не е бил такъв.

От произшествията, подлежащи на докладване, преобладаващата част (79,7 % от общия им брой) попадат в категорията непреднамерено изпускане; 13,6 % са свързани със загубата на контрол над сондажа (активиране на фонтаниране/отклоняване); 1,7 % са свързани с отказите на елементи от критично значение за безопасността и околната среда (SECE); и 5,1 % са свързани със сблъсъци с плавателни съдове. Нито един от инцидентите не е наложил евакуация на персонал.

Таблица 5: Инциденти по категории (приложение IX към Директивата за безопасността в крайбрежни води, на равнище ЕС)

|  |  |  |  |  |  |
| --- | --- | --- | --- | --- | --- |
| **Категории по приложение IX** | | **Брой на произшествията** | **Дял на произшествията в категорията** | **Дял от общия брой на произшествията** | **Брой на произшествията (през 2016 г.)** |
| **а)** | **Непреднамерено изпускане — общо** | **47** | **100,0 %** | **79,7 %** | **25** |
|  | Изпускания на нефт/газ, придружени с горене — пожари | 1 | 2,1 % | 1,7 % | 0 |
|  | Изпускания на нефт/газ, придружени с горене — взривове | 0 | 0,0 % | 0,0 % | 0 |
|  | Изпускания на газ, без горене | 31 | 66,0 % | 52,5 % | 13 |
|  | Изпускания на нефт, без горене | 13 | 27,7 % | 22,0 % | 7 |
|  | Изпускания на опасни вещества | 2 | 4,3 % | 3,4 % | 5 |
| **б)** | **Загуба на контрол над сондажа — общо** | **8** | **100,0 %** | **13,6 %** | **11** |
|  | Активирания на фонтаниране | 0 | 0,0 % | 0,0 % | 0 |
|  | Активиране на фонтаниране/отклоняване | 6 | 75,0 % | 10,2 % | 11 |
|  | Повреда на преграда на сондажа | 2 | 25,0 % | 3,4 % | 0 |
| **в)** | **Откази на елементи от критично значение за безопасността и околната среда** | **1** | **100,0 %** | **1,7 %** | **3** |
| **г)** | **Нарушение на конструктивната цялост — общо** | **0** | **-** | **0,0 %** | **2** |
|  | Нарушение на конструктивната цялост | 0 | - | 0,0 % | 0 |
|  | Загуба на стабилност/плавателност | 0 | - | 0,0 % | 1 |
|  | Загуба на позициониране | 0 | - | 0,0 % | 1 |
| **д)** | **Сблъсъци с плавателни съдове** | **3** | **100,0 %** | **5,1 %** | **0** |
| **е)** | **Катастрофи с хеликоптери** | **0** | **-** | **0,0 %** | **0** |
| **ж)** | **Смъртни случаи (\*)** | **0** | **-** | **0,0 %** | **0** |
| **з)** | **Сериозни наранявания на 5 или повече лица при едно и също произшествие (\*)** | **0** | **-** | **0,0 %** | **0** |
| **и)** | **Евакуация на персонал** | **0** | **-** | **0,0 %** | **1** |
| **й)** | **Екологични инциденти (\*\*)** | **0** | **-** | **0,0 %** | **0** |
| **ОБЩО** | | **59** | **100,0 %** | **100,0 %** | **42** |
| *(\*) Само ако са във връзка с голяма авария*  *(\*\*) Съгласно докладите на държавите членки големите аварии не са класифицирани като екологични инциденти.* | | | | |  |

В ЕС общият брой на докладваните инциденти е нараснал от 42 през 2016 г. до 59 през 2017 г., което се дължи до голяма степен на по-големия брой непреднамерени изпускания. От друга страна, инцидентите поради „загуба на контрол над сондажа“ са намалели от 11 през 2016 г. до 8 през 2017 г., а „отказите на елементи от критично значение за безопасността и околната среда“ са намалели от 3 на 1 през същия период. През 2017 г. липсваха доклади за повреди поради нарушение на конструктивната цялост, за разлика от 2 такива повреди, докладвани през 2016 г. Освен това през 2017 г. не беше докладвано за евакуация на персонал, за разлика от 2016 г., когато такава евакуация е била извършена веднъж.

През 2017 г. бе докладвано за 3 сблъсъка с плавателни съдове, докато през 2016 г. не е имало такива, и са станали 2 отказа на прегради на сондажа в сравнение с липса на подобни откази за 2016 г. През 2017 г. общо 4 инцидента са били класифицирани като големи аварии[[6]](#footnote-6), тъй като биха могли да причинят смъртни случаи или сериозни наранявания на лица. Те все още се оценяват от компетентните органи. За сравнение, през 2016 г. са били докладвани две големи аварии.

# 6. ЗАКЛЮЧЕНИЯ

Както броят на инсталациите, така и равнището на общото производство на нефт и газ са отбелязали малък спад през 2017 г. спрямо 2016 година (броят на инсталациите е намалял от 586 на 554, докато общото производство е спаднало с 2,7 %). Броят на извършените инспекции и разследвания не се е променил значително.

Комисията оценява безопасността на свързаните с нефт и газ дейности в крайбрежни води на ЕС въз основа на данни, предоставени от държавите членки съгласно разпоредбите на Регламента за изпълнение относно докладването. Следователно точността на оценката на Комисията зависи от информацията, предоставена от държавите членки.

Както и през 2016 г., не са докладвани смъртни случаи за 2017 г. Освен това Комисията приветства спада на инцидентите в определени категории, като изгубване на контрола върху сондаж, откази на елементи от критично значение за безопасността и околната среда и повреди поради нарушение на конструктивната цялост. Комисията отбелязва броя на големите аварии, непреднамереното изпускане, сблъсъците с плавателни съдове и отказите на прегради на сондажа. Въз основа на гореизложеното може да се каже, че през 2017 г. резултатите от дейността на отрасъла за нефт и газ в крайбрежни води по отношение на безопасността са добри.

1. ОВ L 178, 28 юни 2013 г., стр. 66. [↑](#footnote-ref-1)
2. ОВ L 302, 22 октомври 2014 г., стр. 2. [↑](#footnote-ref-2)
3. https://euoag.jrc.ec.europa.eu/files/attachments/2015\_11\_25\_implementing\_regulation\_guidance\_document\_final.pdf. [↑](#footnote-ref-3)
4. Подвижните крайбрежни сондажни съоръжения (МОDU) не са обхванати от анализа на раздел 4.1. [↑](#footnote-ref-4)
5. ОВ L 178, 28 юни 2013 г., стр. 78.

   Член 8, параграф 1, буква б) от Директивата за безопасността в крайбрежни води относно регулаторните функции на компетентния орган: надзор върху спазването на настоящата директива от страна на операторите и собствениците, включително инспекции, разследвания и действия по изпълнението. [↑](#footnote-ref-5)
6. ОВ L 178, 28 юни 2013 г., стр. 73:

   Член 2, параграф 1: „голяма авария“ по отношение на инсталация или свързана инфраструктура означава:

   а) инцидент, включващ взрив, пожар, изгубване контрола върху сондаж или изпускане на нефт, газ или опасни вещества, които водят или е силно вероятно да доведат до смъртни случаи или сериозни наранявания на лица;

   б) инцидент, пораждащ сериозни щети за инсталацията или свързаната инфраструктура, който води или е силно вероятно да доведе до смъртни случаи или сериозни наранявания на лица;

   в) всякакъв друг инцидент, водещ до смърт или сериозно нараняване на пет или повече лица, които са на инсталация в крайбрежни води, където е разположен източникът на опасност, или които участват в свързани с нефт и газ дейности в крайбрежни води във връзка с инсталацията или свързаната инфраструктура; или

   г) всеки значителен екологичен инцидент, възникнал в резултат от инциденти, посочени в букви а), б) и в).

   За да се определи дали даден инцидент съставлява голяма авария по буква а), б) или г), инсталациите, на които обикновено няма човешко присъствие, се приемат за инсталации, на които има човешко присъствие. [↑](#footnote-ref-6)